  Майя Бывальцева Россиысь Олимпи комитетэн ортчытэм Олимпи кенеш (собрание) кунысьтымы спортсменъёслэн Пхёнчханын Шудонъёсы нейтральной инлыкен пыриськемзылы дурбасьтӥз, ивортэ «Интерфакс». Олимпи комитетлэн исполкомез но кивалтӥсьёсыз спортсменъёслы кунгож сьӧры потонэз радъянэн, техникаен, коньдонэн но мукет ужпумъёсын юрттэт сётозы. 5-тӥ толсуре Калыккуспо олимпи комитет Россиысь Олимпи комитетэз 2018-тӥ арын Пхёнчханын ортчоно Олимпи шудонъёсы пыриськонлэсь палэнтӥз, нош ӵошатсконъёсы лэзем спортсменъёс Шудонъёсы нейтральной флаг улын мыныны быгато. Тол Олипмпиадае пыриськыны быгатӥсьёс сярысь пумкылъян нимаз кутэмын луоз. Тодэ вайытом, 11-тӥ толсуре Россиысь Олимпи комитетысь спортсменъёслэн ӧризылэн кенешонэз ортчем бере тодмо луиз, тросэз спортсменъёс Олимпи шудонъёсы нейтральной куншет улын но мыныны мылкыд каризы шуыса. Ӧрилэн кивалтӥсез Софья Великая Россиын улӥсьёсты сыӵе пумкылъянэз гажаны но валаны куриз. Удмуртиысь куасэн бызьылонъя кык полэс Олимпи чемпионка Тамара Тихонова ивортодэтъя «Удмуртия» агентстволы озьы ик вераз вал, Олимпиадае нейтральной куншет улын пыриськонлэсь номыр уродзэ уг адӟы шуыса. «Мон спортсмен луысал ке, мон мынысал нейтральной флаг улын», — пусйиз со. Тегъёс: Спорт Олимпиада Россия  